text: Stormøde om gasrør samler bekymrede landmænd 
  06 marts 2018 kl. 14.08
  Det planlagte gigantiske gasrør Baltic Pipe kan få store konsekvenser for landmænd i Vejen og Kolding. I aften er de inviteret til stormøde. 
  Tirsdag aften skal landmænd fra Kolding og Vejen til stormøde i Vejen med landmændenes organisationer. 
  Hvis den planlagte gigantiske gasledning Baltic Pipe bliver vedtaget, kan det  få store konsekvenser for landmændene i de to kommuner. Ledningen skal sende gas fra Nordsøen til Polen og skal gå tværs gennem Danmark. 
  I aften mødes landmændene så med landmændenes organisationer, hvor landmændene skal rustes så godt som muligt i de kommende forhandlinger med statslige Energinet. 
  Hans Damgaard, der er formand for Kolding Herreds Landbrugsforening forventer, at der vil dukke 120-130 landmænd op til aftenens møde. 
  - Det er vigtigt, at dem, som kan se en værdi i det kommer, fordi de måske bliver berørt, siger han til JydskeVestkysten. 
  Det er den statslige virksomhed, Energinet, der sammen med det polske firma Gaz-system vil lægge en rørledning i jorden.
  TV SYD har tidligere snakket med én af de bekymrede landmænd, der kan blive ramt af gasrørets konsekvenser.
  
  